Zum öppis rächt erligge, bruuchts meischtens Hülf: Nu vu sich uus chänd ja diä vu dr Ziitig lang nüd über alles Pscheid wüsse. Und schu simmer bi dr zweite Sorte vu Lüüt, womer mitne z tue händ: bi dene, wo-n-üüs Uuskumpft  gänd. Da gitts disäbe, wo schu vu sich uus fascht wenä Wasserfall uf üs los schüüssed: Mergglichi Biigete vu Proschpäggt und Abhandlige bringeds mit, und drzue fönds üs nuch richtig aa zgschwunde rede, so uumäär wichtig isch iri Sach. Das chunt dä meischtens lätz use: Vor luuter Viili wirts eim halbe gschmuech, und wäme dä öppis drususe pigget, wo öppä Platz hätt uf dr Siite, dä hätt disä garantiert ds Gfüül, mä heig das Vercheert erwütscht und das Meischt äwägluu, wo würggli wichtig sig. Fascht jede meint ja  einewääg, gad siini Sach sig di grööscht vu dr Wält, und wäner dä für daas glich nu hundertzäche Ziile und äs Chäschtli überchunt, ischer glii ämal uuliidige.